“เศรษฐา”ขอลางาน“แสนสิริ” พร้อมลุยไปกับ“เพื่อไทย”
“เศรษฐา ทวีสิน”ร่อนจดหมายขอลางาน“แสนสิริ”ชั่วคราวโดยไม่รับเงินเดือน ลุยช่วยครอบครัวเพื่อไทยเต็มที่
“เศรษฐา”ลางานชั่วคราวจาก”แสนสิริ” ลงสนามการเมืองเต็มตัว
9 มี.ค. 2566

ผู้สื่อข่าวรายงานว่า  นายเศรษฐา ทวีสิน ประธานที่ปรึกษาหัวหน้าครอบครัวเพื่อไทย ได้ส่งจดหมายถึงพนักงานเครือ บมจ.แสนสิริ (SIRI) โดยเป็นการแจ้งการตัดสินใจลางานชั่วคราวโดยไม่รับค่าตอบแทน เพื่อทุ่มเทให้กับหน้าที่ใหม่ คือ ประธานที่ปรึกษาหัวหน้าครอบครัวเพื่อไทย
โดยมีเนื้อหาระบุถึงการทำหน้าใหม่ที่จะเป็นโอกาสที่จะช่วยผลักดันประเทศไทยให้ดีขึ้นในเชิงโครงสร้างและนโยบาย และสร้างความเปลี่ยนแปลงอย่างมีนัยสำคัญ โดยตั้งใจนำประสบการณ์ความรู้ความสามารถมาช่วยขับเคลื่อนเศรษฐกิจและสังคมของประเทศให้มุ่งไปข้างหน้า เร่งพัฒนาให้ประเทศไทยกลับมายิ่งใหญ่ในสายตาประชาคมโลก และลดความเหลื่อมล้ำทางเศรษฐกิจสังคมและโอกาส ซึ่งปรากฏมากขึ้นเหลือเกินในช่วงเวลาไม่กี่ปีที่ผ่านมา โดยมุ่งมั่นที่จะทำให้ประเทศไทยเป็นสถานที่ที่น่าอยู่ยิ่งขึ้นไปอีกสำหรับคนไทยทุกคนรวมถึงแขกที่จะมาเยือนจากทั่วโลก
นายเศรษฐา ได้ระบุด้วยว่า ขอฝากแสนสิริ ไว้ในมือของผู้บริหารและเพื่อพนักงาน ตนเองเชื่อมั่นในความสามารถและประสบการณ์ของพวกเราทุกคนที่จะขับเคลื่อนให้แสนสิริก้าวตอ่ไปข้างหน้าอย่างแข็งแกร่ง  เชื่อมั่นอย่างยิ่งว่าผู้บริหาร และ เพื่อนพนักงานจะให้การสับสนุนความตั้งใจของตนเองในครั้งนี้ เพราะเชื่อว่าประเทศไทยคืออนาคตของพวกเราทุกคน